รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม จับมือ รัฐมนตรีช่วยว่าการกระทรวงการคลัง ทำวันสต๊อปเซอร์วิส ดันส่งออกพืชกระท่อม ยื่นเอกสารจุดเดียว ลดต้นทุนช่วยผู้ประกอบการ
วันจันทร์ที่ 14 พฤศจิกายน 2565
รัฐมนตรีว่าการกระทรวงยุติธรรม จับมือ รัฐมนตรีช่วยว่าการกระทรวงการคลัง ทําวันสต๊อปเซอร์วิส ดันส่งออกพืชกระท่อม ยื่นเอกสารจุดเดียว ลดต้นทุนช่วยผู้ประกอบการ
รัฐมนตรีว่าการกระทรวงยุติธรรม จับมือ รัฐมนตรีช่วยว่าการกระทรวงการคลัง ทําวันสต๊อปเซอร์วิส ดันส่งออกพืชกระท่อม ยื่นเอกสารจุดเดียว ลดต้นทุนช่วยผู้ประกอบการ ชม ก.คลัง ร่วมมือปราบยา”ยึดทรัพย์-สกัดทางเรือ”ดีเยี่ยม เผย กําลังเร่งศึกษา
วันที่ 14 พฤศจิกายน 2565 เมื่อเวลา 13.30 น. นายสมศักดิ์ เทพสุทิน รัฐมนตรีว่าการกระทรวงยุติธรรม เป็นสักขีพยานกิตติมศักดิ์ ร่วมกับนายสันติ พร้อมพัฒน์ รัฐมนตรีช่วยว่าการกระทรวงการคลัง ในพิธีลงนามบันทึกข้อตกลงว่าด้วยการเชื่อมโยงข้อมูลอิเล็กทรอนิกส์ ระหว่างสํานักงานคณะกรรมการป้องกันและปราบปรามยาเสพติด กับ กรมศุลกากร โดยมีนางสาวณัฐธ์ภัสส์ ยงใจยุทธผู้ช่วยรัฐมนตรีประจํากระทรวงยุติธรรมนายวิชัย ไชยมงคล เลขาธิการ ป.ป.ส. นายพชร อนันตศิลป์ อธิบดีกรมศุลกากร เข้าร่วม ที่สํานักงาน ป.ป.ส.
โดยนายสมศักดิ์ กล่าวว่า การลงนามบันทึกข้อตกลงว่าด้วยการเชื่อมโยงข้อมูลอิเล็กทรอนิกส์ ในวันนี้ เพื่อจะเป็นการส่งเสริมการส่งออกพืชกระท่อม ให้เกิดประโยชน์ทางเศรษฐกิจของประชาชนมากที่สุด ซึ่งจะเป็นการอํานวยความสะดวกการค้าระหว่างประเทศ และการให้บริการของรัฐที่ทันสมัย สะดวก รวดเร็ว โดยกําหนดให้การขอใบอนุญาตส่งออก สามารถดําเนินการผ่านอิเล็กทรอนิกส์เพียงจุดเดียว จะช่วยให้ผู้ประกอบการลดเวลา ลดค่าใช้จ่าย และลดความซ้ําซ้อนในการขออนุญาตได้
นายสมศักดิ์ กล่าวอีกว่า ขอขอบคุณกระทรวงการคลัง ที่ได้ช่วยสนับสนุนงาน ป.ป.ส.มาโดยตลอด ไม่ใช่แค่ความร่วมมือด้านการส่งออก แต่ยังมีการทํางานร่วมกัน เช่น กองทุนยาเสพติด ที่ป.ป.ส.จะใช้งบประมาณได้ ต้องผ่านการกลั่นกรองจากกรมบัญชีกลางก่อน รวมถึงการปราบปรามยาเสพติดแนวใหม่ ด้วยการยึดอายัดทรัพย์เครือข่ายยาเสพติด ซึ่งถ้าไม่ได้กระทรวงการคลัง พิจารณาโดยเร็ว ก็จะทําให้การทํางานไม่ได้รวดเร็วขนาดนี้ รวมถึงอธิบดีกรมศุลกากร ก็มีส่วนสําคัญในการช่วยสกัดกั้นการส่งออกยาเสพติดทางทะเล เพราะเป็นประธานอนุกรรมการในเรื่องนี้ จนข่าวส่งออกยาเสพติดทางเรือ ก็หมดไป
ขณะที่ นายสันติ กล่าวว่า ในนามกระทรวงการคลัง รู้สึกยินดีเป็นอย่างยิ่ง ที่ได้ร่วมลงนามในครั้งนี้ เพราะจะเป็นการอํานวยความสะดวกประชาชน ในการนําเข้า-ส่งออกพืชกระท่อม ซึ่งเราพัฒนาระบบเชื่อมโยงข้อมูลอิเล็กทรอนิกส์ ครบทุกสินค้าแล้ว โดยปัจจุบัน มีการบูรณาการกับหน่วยงานต่างๆกว่า 30 หน่วยงาน สามารถให้บริการด้านเอกสารกับประชาชนกว่า 3 แสนธุรกรรมต่อวัน ดังนั้น การร่วมมือครั้งนี้ จึงมีความพร้อมในการอํานวยความสะดวกประชาชน และผู้ประกอบพืชกระท่อม อย่างเต็มที่
นอกจากนี้ นายสมศักดิ์ ให้สัมภาษณ์สื่อมวลชนเพิ่มเติมว่า วันนี้ ป.ป.ส. กับ กรมศุลกากร ได้ลงนามความร่วมมือการอํานวยความสะดวก ในการขออนุญาตส่งออกพืชกระท่อม ที่ภาครัฐ ได้มีระบบวันสต๊อปเซอร์วิส ยื่นบริการเพียงจุดเดียว เพื่อเป็นการประหยัดเวลา ในการจัดทําเอกสาร โดยการร่วมมือในครั้งนี้ เพื่อเป็นการเตรียมพร้อมการส่งออกผลิตภัณฑ์พืชกระท่อม
“ขณะนี้ กระทรวงยุติธรรม และหน่วยงานที่เกี่ยวข้อง กําลังเร่งการศึกษาทดลอง เพื่อกําหนดมาตรฐานกลาง สารไมทราไจนีนในผลิตภัณฑ์พืชกระท่อมใหม่ เพราะที่กําหนดไว้ 0.2 มิลลิกรัมต่อหน่วย ผู้ประกอบการมองว่า ไม่เพียงต่อ เนื่องจากตลาดต้องการขั้นต่ํา 1 มิลลิกรัมต่อหน่วย และกระท่อม 1 ใบ มีสารไมทราไจนีน 1.2-1.8 มิลลิกรัม ทําให้ต้องมีการร่วมมือทุกฝ่าย ทดลองการใช้สารสกัดจากกระท่อมในหนูทดลองเพิ่ม เพื่อให้มาตรฐานกลาง ได้ขยับสูงขึ้น สามารถไปแข่งขันกับตลาดโลกได้ เพราะกระท่อมสกัด 1 ลิตร มีมูลค่าที่สูงมาก ดังนั้น การร่วมมือวันนี้ ตนมั่นใจว่า จะทําให้กระท่อม ไปสู่เป้าหมายความสําเร็จได้ “ รมว.ยุติธรรม กล่าว